Nordjyllands bedste håndboldherrer skal på udkig efter en ny cheftræner. Det sker, efter cheftræner Jesper Jensen har valgt at droppe trænerrollen efter to sæsoner i spidsen for Aalborg Håndbold. -Jeg har i de seneste måneder haft overvejelser om fremtiden, og efter en god snak med klubben er vi blevet enige om at stoppe samarbejdet til sommer. Trænerjobbet i Aalborg Håndbold kræver fuld fokus, og efter to sæsoner med pendling mellem Aalborg og Esbjerg og mit hensyn til familien, er vi kommet til den konklusion, at det ikke er holdbart i fremtiden. Derfor stopper jeg til sommer, siger Jesper Jensen. Udmeldingen er noteret og taget til efterretning -Vi har haft en god dialog med Jesper og drøftet udfordringerne godt og grundigt igennem. Vi respekterer selvfølgelig hans beslutning. Vi har været glade for samarbejdet og håber naturligvis, at vi kan slutte af med at spille med om medaljerne. Vi har allerede indledt arbejdet med at finde en ny cheftræner, siger direktør Jan Larsen, Aalborg Håndbold.

Referat:
Efter to sæsoner som cheftræner i Aalborg Håndbold stopper Jesper Jensen, når sæsonen slutter til sommer.